Imtella' Novembru 27, 2020 - Aġġornata 27 Ta' Novembru, 2020 4:49pm Iktar min-nofs il-pazjenti anzjani rikoverati fl-isptar is-Sammaritan it-Tajjeb fl-aħħar xahar fiequ u ntbagħtu d-dar. Qal dan iċ-Chairman tal-Good Sammaritan Hospital Dr Louis Buhagiar fi stqarrija dwar is-sitwazzjoni f'din il-faċilità li qed tilqa' fiha anzjani morda bil-COVID li jkunu diġà qegħdin fl-isptar Mater Dei jew residenzi fid-djar tal-anzjani. Dr Buhagiar qal li fl-aħħar xahar il-Good Sammaritan laqa' diġà 160 pazjent li nofshom fiequ mill-Covid u ġew rilaxxati. Huwa qal li kuntrarju għal dak li seta' ntqal fil-media, il-faċilitajiet kollha fil-Good Sammaritan huma skont dak mitlub mill-awtoritajiet tas-saħħa. Qal li stqarrijiet bħal dawn iservu biss biex iżidu iktar l-anzjetà fost l-anzjani affettwati u l-qraba tagħhom.